PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
 suplimentar
asupra Proiectului de Lege privind instituirea

 zilei de 14 noiembrie ca Ziua Dobrogei   


 Proiectul de Lege privind instituirea zilei de 14 noiembrie ca Ziua Dobrogei a fost transmis Comisiei pentru cultură, arte, mijloace de informare în masă, cu adresa nr.  PLx  518 din 28 noiembrie 2013, şi a fost înregistrat la Comisie cu nr. 4c-10/234/28.11.2013 .


Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei pentru administraţie publică, amenajarea teritoriului şi echilibru ecologic, care a avizat favorabil proiectul de lege şi Comisiei juridice, de disciplină şi imunităţi care a transmis un aviz negativ. Comisia a examinat avizul favorabil, cu observaţii şi propuneri, emis de Consiliul Legislativ cu nr. 735/16.08.2013, precum şi, Punctul de vedere al Guvernului emis cu nr. 451 din 22 noiembrie 2013, care nu susţine adoptarea acestei iniţiative legislative în forma prezentată.


În raport de obiectul şi conţinutul reglementării, proiectul de lege face parte din categoria legilor ordinare. 


Iniţiativa legislativă a fost adoptată de Senat, în şedinţa din 19 noiembrie 2013, în calitate de primă Cameră sesizată.


Proiectul de lege are ca obiect de reglementare declararea zilei de 14 noiembrie ca Ziua Dobrogei, dată la care, în anul 1878 în urma războiului ruso-otoman – cunoscut în istoria României drept Războiul de Independenţă  - Dobrogea a revenit la teritoriul României. 

Iniţiativa legislativă a fost dezbătută la lucrările Comisiei din data de 18 februarie 2014. 


La lucrările Comisiei au fost prezenţi 20 de deputaţi din totalul de 22 membri ai Comisiei.


Raportul Comisiei a fost adoptat cu unanimitatea voturilor celor prezenţi în sală în momentul votului. Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi  ale art. 92 alin. (9) pct. 1 din Regulamentul Camerei Deputaţilor, republicat. În urma dezbaterii, Comisia pentru cultură, arte, mijloace de informare în masă  a întocmit un raport de adoptare a Proiectului de Lege privind instituirea zilei de 14 noiembrie ca Ziua Dobroge, cu amendamentele anexate.
În data de 3 martie 2014 proiectul de lege a fost înscris pe ordinea de zi a plenului Camerei Deputaţilor. În ziua de 2 iunie 2014 plenul Camerei Deputaţilor a retrimis la Comisie proiectul de lege pentru un raport suplimentar. 
Comisia a reluat dezbaterea asupra acestui proiect de lege la lucrările din data de 3 iunie 2015.  

Punctul de vedere al Guvernului asupra textului iniţial fusese unul negativ, dar, la prima lectură, Comisia a amendat conţinutul propunerii legislative, iar varianta de text propusă adoptării plenului de Comisie a eliminat conţinutul care ridica probleme de aplicare. 

În conformitate cu prevederile art. 54 şi 55 din Regulamentul Camerei Deputaţilor, republicat, la lucrările Comisiei din data de 3 iunie 2015 a participat domnul Alexandru Oprean, secretar de stat, în cadrul Ministerului Culturii. La finalul dezbaterilor membrii Comisiei au hotărât cu majoritate de voturi să îşi menţină punctul de vedere şi să propună plenului un raport de adoptare a Proiectului de Lege privind instituirea zilei de 14 noiembrie ca Ziua Dobrogei, cu amendamentele anexate.
Prezentul raport al Comisiei înlocuieşte raportul distribuit iniţial în data de 26 februarie 2014.

   PREŞEDINTE,

                                         SECRETAR,
     Gigel – Sorinel  ŞTIRBU                                       Florin-Costin PÂSLARU


Consilieri parlamentari,

           Cristina Dan



Dan Kalber














Anexa

Amendamente admise

la  Proiectul de Lege privind instituirea zilei de 14 noiembrie ca Ziua Dobrogei

	Nr. Crt.
	Forma iniţiatorului
	Text propus de comisie

(Autorul amendamentului)
	Motivarea amendamentului

	1
	LEGE 

privind instituirea zilei de 14 noiembrie ca Ziua Dobrogei
	LEGE

privind instituirea zilei de 14 noiembrie - Ziua Dobrogei
	Pentru o exprimare mai elegantă

	2
	Art.1. – (1) Se instituie ziua de 14 noiembrie ca Ziua Dobrogei.

(2) Ziua Dobrogei poate fi marcată de autorităţile şi instituţiile publice, inclusiv de reprezentanţele diplomatice şi institutele culturale ale României, precum şi de către alte instituţii româneşti din străinătate, prin organizarea unor programe şi manifestări culturale.
	Art.1. – (1) Se instituie ziua de 14 noiembrie  - Ziua Dobrogei.

(2) Sărbătorirea anuală a Zilei Dobrogei poate fi marcată de autorităţile centrale şi locale,  precum şi de instituţiile publice de cultură din ţară şi străinătate, prin organizarea unor programe şi manifestări cu caracter cultural - ştiinţific.

(Amendament propus de Comisie)


	 Pentru o exprimare mai sintetică şi mai clară. 

	3.
	Art. 2.- (1) Guvernul şi autorităţile administraţiei publice centrale şi locale vor lua măsurile necesare pentru ca în această zi drapelul României să fie arborat, în conformitate cu prevederile Legii nr. 75/1994 privind arborarea drapelului României, intonarea imnului naţional şi folosirea sigiliilor şi stema României de către autorităţile şi instituţiile publice.

(2) Autorităţile administraţiei publice centrale şi locale pot sprijini material sau logistic  organizarea şi desfăşurarea manifestărilor prevăzute la art. 1 alin.(2).

(3) Societatea Română de Radiodifuziune şi Societatea Română de Televiziune, în calitate de servicii publice, vor include în programele lor de emisiuni culturale ori aspecte de la manifestările dedicate acestei sărbători.
	Art. 2. - (1)  se elimină

(1)  Autorităţile administraţiei publice centrale şi locale pot sprijini material sau logistic organizarea şi desfăşurarea programelor şi manifestărilor prevăzute la art. 1 alin.(2), în limita fondurilor disponibile.

(2) Societatea Română de Radiodifuziune şi Societatea Română de Televiziune, în calitate de servicii publice, pot include în programele lor emisiuni culturale ori  aspecte de la manifestările dedicate acestei sărbători.

 (Amendament propus de Comisie)


	Pentru o exprimare mai sintetică şi mai clară, alin. 1 se elimină.
Pentru eliminarea unei exprimări ce instituie o obligativitate şi, prin urmare, o intruziune în programul editorial.


   Comisia a hotărât cu majoritatea voturilor celor prezenţi în sală în momentul votului adoptarea Proiectului de Lege privind  instituirea zilei de 14 noiembrie ca Ziua Dobrogei.




     PREŞEDINTE,

                                                   
SECRETAR,



Gigel – Sorinel ŞTIRBU                                              

                    Consilier  parlamentar,                                                                                     Consilier parlamentar,

